Mynen wilghen denst tovøren. Erwerdigen heren. Jw sy tho wetende, dat Albrecht Romor unde Mickel Nøtken hebben ghehindert vør mynen brodere Jacob Gøryeshagen 5 leste osmundes 1 vat myn vor de scult, de se thoachter sint van Cord Garzes wegen, dar myn broder mit alle nen don mede heft. So vele my børd tho betalende van myner husfrw wegen, dat uppe myn andel løppet, wen mer scult betalet is, de Cord sculdich blef, des bin ik allewege averbødich tho betalende; dat kan my nicht helpen. Item jwe erwerdicheyt scref my enen breff tho so ludene, wes ik van gude to Revele in jwe stad sende, dat scolde vel[ich] ut unde in wesen*, unde ik bede my altid to rechte mit en tho gevende unde tho nemende. Hir untbavene hebben se myn gud gehindert unde sundergen de 5 leste osmundes 1 vat myn, dat mynem brodere tohort, also ghy wol vinden in desseme [bygebund]enen breve, den Hans Krøpelin besegelt heft unde de rat v[an] deme Stoxholme**. Hirumme so bidde ik jwe erwerdi[ge ger]echtigheyt mit allem otmode, dat ghy dessem breffor[ere] Peder Scøtten scyppen so vele also recht is, dat myn broder dat sine møghe krigen mit dessen baden, dat he dar nicht vurdermer darf plas edder omak umme hebben, wente he heft, Got hebbe lof, dat sine nergene mede vorbraken. Got almechtich sy mit jw allewege aver my to bedene. Screven tho deme Stoxholme des vrigdages na pinxsten, under myn ingesegel, sub anno Domini 1434. Henrik Gøryeshagen. Adress: An de erwerdighen, vørsichtighen borgermestere unde rat tho Revele mit groter werdicheyt kame desse breff.